# מרגרט תאצ'ר

מרגרט תאצ'ר
Margaret Thatcher|  |
| מרגרט תאצ'ר, 1995 |
|
לידה |
13 באוקטובר 1925 גרנת'ם, הממלכה המאוחדת  |
|
פטירה |
8 באפריל 2013 (בגיל 87) מלון ריץ, הסיטי של וסטמינסטר, הממלכה המאוחדת  |
|
מקום קבורה |
בית האבות המלכותי צ'לסי  |
|
שם מלא |
מרגרט הילדה תאצ'ר Margaret Hilda Thatcher |
|
שם לידה | Margaret Hilda Roberts  |
|
מדינה | הממלכה המאוחדת הממלכה המאוחדת |
|
כינוי |
אשת הברזל |
|
השכלה | * סאמרוויל קולג', אוקספורד (1947)
* Kesteven and Grantham Girls' School
* בית הספר למשפט של הסיטי
 |
|
תארים |
ברונית |
|
מפלגה |
המפלגה השמרנית  |
|
השקפה דתית |
מתודיזם  |
|
בן זוג |
דניס תאצ'ר |
|
ילדים |
מארק תאצ'ר, קרול תאצ'ר  |
|
פרסים והוקרה | בריטניה חברת המועצה המלכותית בריטניה מסדר הבירית בריטניה מסדר ג'ון הקדוש בריטניה מסדר ההצטיינות ארצות הברית מדליית החירות הנשיאותית דרום אפריקה הצלב הגדול של מסדר התקווה הטובה |
| margaretthatcher.org |
|

ראש ממשלת בריטניה ה־49|
4 במאי 1979 – 28 בנובמבר 1990 (11 שנים) |
|
סגן ראש ממשלת בריטניה |
ג'פרי האו (1989–1990) |
| מונרך בתקופה |
אליזבת השנייה |
|
→ ג'יימס קלהאןג'ון מייג'ור ← |

 |
|

מנהיגת האופוזיציה|
11 בפברואר 1975 – 4 במאי 1979 (4 שנים וחודשיים) |
| מונרך בתקופה |
אליזבת השנייה |
|
תחת ראש הממשלה |
הרולד וילסון ג'יימס קלהאן |
|
→ אדוארד הית'ג'יימס קלהאן ← |

 |
|

מנהיגת המפלגה השמרנית|
11 בפברואר 1975 – 28 בנובמבר 1990 (15 שנים) |
|
סגן מנהיגת המפלגה השמרנית |
ויליאם ויטלו |
|
→ אדוארד הית'ג'ון מייג'ור ← |

 |
|

חברת בית הנבחרים מטעם מחוז פינצ'לי|
8 באוקטובר 1959 – 9 באפריל 1992 (32 שנים) |
|
→ ג'ון קראודרהארטלי בות' ← |

 |
|

לורדית חילונית לימי חייה|
30 ביוני 1992 – 8 באפריל 2013 (20 שנה) |

 |
|
פעולות ומבצעים |
|
מלחמת פוקלנד  |
|   |

**מרגרט הִילדה תאצ'ר** (באנגלית: **Margaret Hilda Thatcher**; שם המשפחה מבוטא "תֵ'אצֶ'ר"; שם נעורים: **רוברטס**; 13 באוקטובר 1925 – 8 באפריל 2013) הייתה מדינאית בריטית, שכיהנה כראש ממשלת בריטניה וכמנהיגת המפלגה השמרנית ממאי 1979 ועד נובמבר 1990. תמכה בליברליזם וכלכלת שוק חופשי, וקידמה רפורמות רבות במהלך שלוש תקופות הכהונה שלה ששינו דרמטית את מבנה הכלכלה הבריטית מדומיננטיות של האיגודים המקצועיים לדומיננטיות של המגזר הפרטי. רבים מייחסים את העלייה ברמת החיים בבריטניה בשנות כהונתה ובשנים לאחר מכן לרפורמות שערכה, ומנגד רבים מייחסים למדיניותה הכלכלית את העמקת הפערים החברתיים בבריטניה ואת התנפחות המגזר הבנקאי.

בשל המדיניות הכלכלית ומדיניות החוץ הקשוחה שלה כונתה תאצ'ר "אשת הברזל" בידי מתנגדיה ותומכיה כאחד, ובשל כך היא נחשבת לאחת המדינאיות הבולטות ומעוררות המחלוקת במאה ה-20 בכלל ובהיסטוריה הפוליטית של בריטניה בפרט.

## ביוגרפיה

תאצ'ר נולדה בשם מרגרט רוברטס בעיירה גרנת'ם שבאנגליה לאלפרד רוברטס, בעל חנות מכולת צנועה ומטיף בכנסייה המתודיסטית, שעם הזמן נבחר גם לתפקיד ראש העירייה. בזיכרונותיה התייחסה תאצ'ר לעיתים קרובות למוצאה המשפחתי הצנוע, והדגישה את תרומת חינוכה הנוצרי האדוק כילדה להצלחותיה הציבוריות לעתיד וזאת מכיוון שבצעירותה נהגה להשתתף באופן קבוע בדרשות יום ראשון בכנסייה.

לאחר סיום לימודיה התיכוניים פנתה תאצ'ר ללימודי כימיה באוניברסיטת אוקספורד, הצטרפה לאגודת הסטודנטים של המפלגה השמרנית, ונבחרה לנשיאת האגודה בשנת 1946. בתקופתה באוניברסיטה הושפעה מעבודתו הפוליטית של פרידריך האייק, "הדרך לשעבוד", שגינתה את התערבותה הכלכלית של הממשלה במשק, העלולה להוביל למדינה סמכותנית. בתקופה זו, כפי שהעידה תאצ'ר בזיכרונותיה, זכתה להתנסות בעקרונות הסוציאליזם של תום מלחמת העולם השנייה בבריטניה, שנתמך בידי שלטון הלייבור. לפי תאצ'ר, חוויותיה בתקופה זו הובילו להתנגדותה לעקרונות הסוציאליזם, אשר אפיינה את שלטונה בעתיד.

בשנת 1951 נישאה לאיש העסקים הבריטי דניס תאצ'ר, וקיבלה את שם משפחתה החדש ואת תמיכתו הכלכלית של בעלה, שאפשרה לה להפנות את כל מעייניה לזירה הפוליטית הבריטית.

### עד היבחרה לראשות הממשלה

בשנת 1950, בגיל 24, פנתה תאצ'ר לראשונה לקריירה פוליטית, כאשר התמודדה על מושב בפרלמנט מטעם דרטפורד שבמחוז קנט, אך לא נבחרה. חרף הפסדה משכה התמודדותה את תשומת לבם של בכירים במפלגה השמרנית, שביקשו לחזק את נוכחות הנשים במפלגה. בבחירות 1959 נבחרה תאצ'ר לחברת בית הנבחרים הבריטי בהיותה בגיל 33, כחברה במפלגה השמרנית כנציגתו של הפרוור הלונדוני המבוסס פינצ'לי.

בכהונתה כחברה זוטרה בבית הנבחרים פעלה תאצ'ר בנחישות נגד התפיסה הסוציאליסטית, שרבים בבית הנבחרים, לרבות מבין חברי מפלגתה, תמכו בה. בממשלת אדוארד הית' שהוקמה ב-1970 מונתה תאצ'ר לשרת החינוך. חרף ביקורתה החריפה נגד הית', שדבק, לדבריה, במדיניות הסוציאליסטית של מפלגת הלייבור בניגוד להבטחותיו במערכת הבחירות, עלה בידי תאצ'ר להוסיף ולחזק את מעמדה בקרב המפלגה השמרנית. בעקבות הביקורת הגדלה והולכת על מדיניותו של הית', הצליחה תאצ'ר לגייס תמיכה בקרב חברי המפלגה, ולאחר הפסדו בבחירות פברואר 1974 והתפטרותו מראשות הממשלה, נבחרה תאצ'ר בשנת 1975 לראש המפלגה השמרנית הבריטית.

כמנהיגת האופוזיציה, ביקרה רבות את מדיניותה הכלכלית של מפלגת הלייבור, שנכשלה בטיפול בשביתות הכלליות ובהתחזקותה של ברית המועצות, לאחר שנשאה נאום תקיף נגד ברית המועצות, כינתה אותה העיתונות הסובייטית "אשת הברזל". הכינוי דבק בה, ותאצ'ר אימצה אותו בשמחה.

בעקבות ניצחונה שקדה תאצ'ר על ההכנה לקראת הבחירות הכלליות בבריטניה שנועדו להתקיים בשנת 1979. בנוסף לתדמיתה כחברת פרלמנט חרוצה ונואמת טובה, יוקרתה הנחלשת והולכת של מפלגת הלייבור, וחוסר יכולתה לספק פתרון ראוי לשורת השביתות הכלליות במשק הבריטי בשנים 1978–1979, תרמה לעליית מעמדה בקרב הציבור הבריטי. שביתות אלו הציגו את ממשלת הלייבור כחסרת אונים, והובילו רבים בציבור הבריטי לתמוך במפלגה השמרנית ובפתרונות שהציעה למשבר. לבסוף, נישאת על גב המיאוס הציבורי ממפלגת הלייבור ומתחושת חוסר האונים שהתפשטה בציבור הבריטי עקב התנהלות הממשלה, עלה בידי המפלגה השמרנית בראשות תאצ'ר להדיח את הלייבור בבחירות 1979, בפער ניכר של 44% מקולות הבוחרים לעומת 37% שניתנו למפלגת הלייבור.

## כראש הממשלה

#### 1979–1983

ג'ימי קרטר סוקר את שולחן הרזולוט בפני תאצ'ר. השולחן ניתן במתנה מויקטוריה, מלכת הממלכה המאוחדת לנשיא ארצות הברית רתרפורד הייז. הוא משמש כשולחן העבודה של הנשיא בחדר הסגלגל
תאצ'ר הרכיבה את ממשלתה הראשונה ב-4 במאי 1979, ובידיה היה המנדט לעצור את הידרדרות הכלכלה הבריטית ולהקטין את התערבותה של המדינה בכלכלה. היא פעלה כדי להגדיל את חשיבותה והשפעתה הבינלאומית של בריטניה. כראש הממשלה נפגשה תאצ'ר באופן קבוע כל שבוע עם המלכה אליזבת השנייה כדי לדון בענייני הממשלה. תאצ'ר חלקה השקפות פילוסופיות רבות עם רונלד רייגן, שנבחר ב-1980 לנשיאות ארצות הברית, ובמידה פחותה גם עם בריאן מלרוני, שנבחר ב-1984 לראשות ממשלת קנדה. לזמן מה שמרנות הייתה הפילוסופיה הפוליטית הדומיננטית ביותר בארצות דוברות-האנגלית החשובות של התקופה.

#### מדיניותה לגבי צפון אירלנד

|  |  |
| --- | --- |
|  |  ראו גם – **הסכסוך בצפון אירלנד** |

במאי 1980, יום לפני שהייתה אמורה להיפגש עם ראש ממשלת אירלנד על מנת לדון בצפון אירלנד, הודיעה בבית הנבחרים ש"עתיד היחסים החוקתיים עם צפון אירלנד הוא עניינם של אנשי צפון אירלנד, ממשלה זו, פרלמנט זה ואף אדם אחר".

ב-1981 מספר אסירים בכלא הבריטי בצפון אירלנד, חברי הצבא האירי הרפובליקני וצבא השחרור הלאומי האירי, פתחו בשביתת רעב בתביעה להחזיר להם את מעמדם כאסירים פוליטיים, מעמד שנשלל מהם חמש שנים קודם לכן. בתחילה סירבה תאצ'ר לעודד החזרה של מעמד פוליטי לאסירים אירים-רפובליקניים, באומרה: "פשע הוא פשע הוא פשע; הוא לא פוליטי". עם זאת, לאחר שעשרה אסירים הרעיבו עצמם למוות והשביתה הסתיימה, ובשל כעס גובר משני צידי הגבול ואי-שקט גובר באוכלוסייה, הוחזרו לאסירים זכויות מסוימות השמורות לאסירים צבאיים-למחצה.

תאצ'ר בפתח בית ראש הממשלה (דאונינג 10), בחברת נשיא ארצות הברית רונלד רייגן, 1982
תאצ'ר גם המשיכה את מדיניות ה"אולסטריזציה" של ממשלת הלייבור שלפניה, והעדיפה לגייס כוחות איריים מקומיים על פני כוחות צבא אנגליים על מנת לטפל בבעיות ביטחוניות בצפון אירלנד. זאת מכיוון שהאמינה שעל האירים התומכים באיחוד ארצם עם הממלכה המאוחדת (היוניוניסטים) להיות בחזית המאבק נגד הרפובליקנים, התומכים באיחוד צפון אירלנד עם אירלנד ויצירת רפובליקה אירית מאוחדת. הכוונה הייתה להוריד מהעומס על הצבא הבריטי ולהעבירו לכוחות האיריים המקומיים.

#### מדיניותה הכלכלית

|  |  |
| --- | --- |
|  |  ראו גם – **שביתת הכורים בבריטניה (1984–1985)** |

בתחום הכלכלי, החלה תאצ'ר בהעלאת שיעורי הריבית הממשלתית על מנת לרסן את האינפלציה. היא העדיפה מיסוי עקיף על פני מיסוי ההכנסה, והמע"מ הועלה חדות ל-15%. כתוצאה מכך עלתה האינפלציה. צעדים אלו פגעו בעסקים, בעיקר בתחום הייצור, ושיעור האבטלה עבר במהרה את קו שני מיליון האנשים. בכך הוכפל השיעור של מיליון המובטלים שהיו בתום כהונת ממשלת הלייבור.

פרשנים פוליטיים חזרו לרעיון "פניית הפרסה" של ממשלת הית' ושיערו שתאצ'ר תחזור על המהלך, אך זו דחתה רעיון זה כשבוועידת המפלגה השמרנית בשנת 1980 הודיעה: "לאלו המצפים בנשימה עצורה לאמרת הכנף של המדיה – פניית הפרסה – יש לי רק דבר אחד לומר: אתם תפנו אם רצונכם בכך; הגברת איננה פונה אחורה (The Lady's not for turning)". רצינות כוונותיה התבררו בתקציב 1981, בו הועלו המיסים בשיאו של מיתון כלכלי, למרות חששותיהם של כלכלנים מובילים שהובעו במכתב פתוח. בינואר 1982 צנחו אחוזי האינפלציה למספרים חד-ספרתיים, ורק לאחר מכן הורדה שיעורי הריבית. שיעור האבטלה המשיך לעלות, בהגיעו לנתון רשמי של 3.6 מיליון מובטלים – אף על פי שהתקנות המגדירות מיהו מובטל שונו באופן כזה, שגרם לחלק מהפרשנים להאמין שהאבטלה האמיתית עומדת על 5 מיליון איש.

בשנות כהונתה של תאצ'ר, עלה השכר החציוני השבועי ב-32.6%, והשכר הממוצע השבועי ב-44.62%. ההכנסה השבועית עלתה בקרב כל פלחי האוכלוסייה. שיעור העוני עלה מ-5.8% ל-12.8%; העוני בקרב ילדים עלה מ-6.6% ל-17.4%; העוני בקרב פנסיונרים עלה מ-10.9% ל-16%. מדד הג'יני של המדינה השתנה מ-0.253 ל-0.341.

#### מדיניותה הסביבתית

תאצ'ר תמכה במדיניות אקטיבית להגנת האקלים; היא שימשה בהעברת החוק להגנת הסביבה משנת 1990, לייסודו של מרכז הדלי לחקר ולחיזוי אקלים, הקמתו של הפאנל הבין-ממשלתי בנושא שינויי אקלים, ואשרור פרוטוקול מונטריאול לשימור האוזון. תאצ'ר הביאה את המאבק בשינויי למרכז השיח הפוליטי בממלכה המאוחדת, ובשנותיה המאוחרות יותר קראה לייסוד לאמנה עולמית בנושא שינויי אקלים.

#### מלחמת פוקלנד

 ערכים מורחבים – **מלחמת פוקלנד**

ב-2 באפריל 1982 פלשה ארגנטינה, שהייתה בהנהגת חונטה צבאית לאיי פוקלנד, המיושבים בכאלפיים אזרחים בריטים. הייתה זו הפלישה הראשונה לשטח בריטי מאז מלחמת העולם השנייה. ארגנטינה טענה לבעלות על האיים מאז המחלוקת בשנות השלושים של המאה ה-19 בדבר יישובם. בתוך מספר ימים, שלחה תאצ'ר כח משימה ימי על מנת לכבוש מחדש את האיים, במה שנודע כמלחמת פוקלנד. הכוח הצליח במשימתו. מלחמה זו יצרה גל פטריוטיזם בריטי ואהדה אישית כלפי תאצ'ר, בתקופה בה הפופולריות שלה הייתה בשפל חסר תקדים עבור ראש ממשלה מכהן באנגליה.

"אפקט פוקלנד" זה, בנוסף לפילוג באופוזיציה, השפיע רבות על הרוב הגדול שקיבלה המפלגה השמרנית בבחירות של 1983, שהיוו נקודת שיא לממשלת תאצ'ר.

תאצ'ר עם סגן נשיא ארצות הברית ג'ורג' הרברט ווקר בוש בצ'קרס, 1984
בניסיון לנצל את הפילוג במפלגת הלייבור, הוקמה מפלגת מרכז חדשה: "הברית ה־SDP-ליברלית", שנוצרה על ידי הסכם קואליציוני בין מפלגת ה-SDP לבין המפלגה הליברלית, במטרה לשבור את הדומיננטיות של המפלגות הגדולות ולזכות בייצוג יחסי. עם זאת, קבוצה זו לא הצליחה בבחירות כמצופה. השמרנים קיבלו 42.4% מהקולות, אחוז נמוך מעט מזה שקיבלו בבחירות של 1979. אף על פי כן, האופוזיציה המפוצלת, בשילוב עם שיטת הבחירות הרובנית הנהוגה בבריטניה, לפיה לשינויים זניחים יחסית בכמות הקולות והתפלגותם עלולה להיות השפעה כבירה על כמות המושבים בפרלמנט, הפכו את הניצחון השמרני למשמעותי הרבה יותר. המפלגה השמרנית בראשות מרגרט תאצ'ר זכתה ברוב מושבי הפרלמנט, עם יתרון של 144 מושבים על פני יתר המפלגות.

#### 1983–1987

בתקופה זו החלה להתפתח המדיניות הכלכלית שכונתה תאצ'ריזם. תאצ'ר פעלה להפחתה חדה של מעורבות המדינה בכלכלה, הפרטת חברות ממשלתיות, הפחתת כוחם של ועדי העובדים, הפחתת מס הכנסה ומחויבות הממשלה להקטין את החוב הלאומי. הקרב המשמעותי ביותר של תאצ'ר היה כנגד תעשיית המכרות המולאמת, שהייתה נתונה בהפסדים כבדים. בעקבות הרפורמה, פתחו הכורים בשביתה שנמשכה כשנה. תאצ'ר לא נכנעה, והכורים חזרו לעבודה ללא הישגים משמעותיים. בשל החששות כי נכסים ציבוריים אסטרטגיים יפלו לידיים הלא נכונות, פיתחה תאצ'ר את עקרון "מניית הזהב", שהשאיר למדינה זכות וטו על החלטות בחלק מהחברות המופרטות. הסרט והמחזמר "בילי אליוט" עוסקים בחלקם בשביתת הכורים.

ב-12 באוקטובר 1984 התרחש הפיגוע במלון גרנד בברייטון, שהיה ניסיון התנקשות בחיי תאצ'ר ושרי ממשלתה, ששהו במלון לרגל ועידת המפלגה השמרנית שנערכה בעיר. תאצ'ר לא נפגעה, אך חמישה אנשים נהרגו בפיגוע ו-34 נפצעו.

#### מדיניותה כלפי ברית המועצות

תאצ'ר נקטה קו פרו-אמריקאי מובהק במלחמה הקרה, שנבע בין היתר מהשקפת העולם הכלכלית והמדינית הזהה שלה ושל רייגן. עם זאת, פיתחה תאצ'ר קשרי אמון הדדים עם מנהיג ברית המועצות האחרון מיכאיל גורבצ'וב וקידמה את סיום המלחמה, לצידם של שני המנהיגים. הקשיחות שהפגינה יחד עם רייגן נחשבת כגורם העיקרי לפירוק ברית המועצות וסיום המלחמה הקרה לטובת המערב, וזה נחשב לאחד מהישגיהם הגדולים של השניים.

#### 1987–1990

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.
בבחירות 1987 נבחרה תאצ'ר בשלישית, אך הפופולריות שלה דעכה. היא נתפסה כקשוחה ולא אכפתית. בשנים אלו החלו להיווצר סדקים ראשונים במפלגתה, בעיקר עקב מדיניותה הבלתי מתפשרת בתחום הכלכלי סביב מס הגולגולת, התנגדותה העקבית להצעות שבאו מבריסל בדבר הגדלת כוחו של האיחוד האירופי ואי נכונותה להקשיב לדעות אחרות שבאו מאנשים במפלגתה. חברי מפלגתה החלו לראות בה סכנה להמשך שליטת השמרנים.

ב-1 בנובמבר 1990 התפטר במפתיע ג'פרי האו, סגן ראש הממשלה, מי שהיה במשך 15 שנים אחד האישים הנאמנים ביותר לתאצ'ר, עקב סירובה לקבוע לוח זמנים לדיונים על איחוד המטבע עם מדינות אירופה. חבר מפלגתה, מייקל הזלטיין, שלפי הסקרים נשף בעורפה של תאצ'ר על הנהגת המפלגה השמרנית, ניצל את ההזדמנות ומספר ימים לאחר מכן, עמד מול תאצ'ר בבחירות על הנהגת המפלגה. בסיבוב הראשון הזלטיין קיבל מספיק קולות על מנת להתמודד מול תאצ'ר בסיבוב שני, הפתעה שתאצ'ר לא הייתה מוכנה לה.

בערב 21 בנובמבר 1990, לאחר שחזרה מוועידת פריז שעסקה בסיום המלחמה הקרה, נכנסו ללשכתה בזה אחר זה חברי הקבינט והביעו חוסר אמון ביכולתה להמשיך לכהן כראש הממשלה. למחרת הודיעה תאצ'ר על התפטרותה מתפקיד ראש הממשלה, לא לפני שהגיעה בפעם האחרונה לבית הנבחרים ועמדה מול האופוזיציה באחד הנאומים היותר מרשימים שלה, תוך שהיא מתפארת במילים: "אני נהנית מזה". בנאום התפארה בהישגי ממשלתה, באיכות החיים הטובה יותר של כל השכבות במדינה, וזאת כשהיא שוללת בבוז את הערותיהם של מנהיגי המפלגות הסוציאליסטיות. היא נפרדה מדאונינג 10 בנאום קצר בו אמרה כי היא עוזבת את אנגליה במצב טוב יותר משהייתה, כשנכנסה לתפקידה 11.5 שנים לפני כן, בשנת 1979, ונראתה דומעת, לראשונה, כשנכנסה למכוניתה. השפעתה של תאצ'ר במפלגה לא פחתה, ובסיבוב השני של הבחירות על ראשות המפלגה, היא הפעילה את כל כובד משקלה למענו של ג'ון מייג'ור, בן טיפוחה ומי שהיה שר האוצר ושר החוץ בממשלתה, כממשיכה בתפקיד ראש הממשלה והביאה לבחירתו, על פני האו. בריאיון ל-BBC מספר חודשים לאחר מכן, סיפרה גם כן בדמעות כי ראתה במה שעשו לה חברי מפלגתה וחברי הקבינט מעשה של בגידה.

#### פרישתה ומותה

לאחר פרישתה מכס ראש הממשלה נשארה תאצ'ר חברת בית הנבחרים עד שנת 1992, אז קיבלה תואר ברונית.

בשנים האחרונות לחייה סבלה תאצ'ר מאלצהיימר. ב-8 באפריל 2013 היא נפטרה עקב שבץ מוחי. ב-17 באפריל 2013 נערכה הלווייתה של תאצ'ר, שהייתה ההלוויה הגדולה ביותר שנערכה לראש ממשלה בריטי מאז הלווייתו של וינסטון צ'רצ'יל ב-1965. גופתה של תאצ'ר נשרפה ואפרה נטמן בבית האבות המלכותי צ'לסי, לצד אפרו של בעלה.

## הערכה וביקורת

תאצ'ר נחשבת כמנהיגה מעצבת, ומהמנהיגים הבולטים של העולם במאה ה-20. המונח "תאצ'ריזם" שקרוי על שמה מייצג היום כלכלה חופשית, והיא גם סמל למדיניות חוץ בלתי מתפשרת. בעיני רבים בבריטניה ובעולם תאצ'ר נחשבת לאחת מגדולי ראשי הממשלה בכל הזמנים, וזכתה לתארים שונים כגון "ראש הממשלה הטובה ביותר בעתות שלום". כלכלת תאצ'ר הפכה למודל לחיקוי של מנהיגי מפלגות שמרניות בעולם, וממשלות שמאל בעולם הושפעו אף הן מכלכלה זאת.

לתאצ'ר קמו מתנגדים רבים בבריטניה ובעולם. ההתנגדות לתאצ'ר עולה על המקובל לרוב בפוליטיקה, ותאצ'ר ספגה ביקורת מצד אנשי שמאל שראו בפעולותיה פגיעה בעניים. היא תוארה בתוכניות הסאטירה השונות כזקנה עקשנית או כמכשפה. במשך כהונתה וגם לאחר מכן נכתבו עליה מספר שירים – ביניהם שירו של אלטון ג'ון מתוך המחזמר "בילי אליוט" – "Merry Christmas Maggie Thatcher" – שהכיל את המשפט על תאצ'ר "אנחנו שמחים עכשיו, מכיוון שכל יום שעובר מקרב אותנו יותר למותך" (השיר תורגם לעברית על ידי אלי ביז'אווי בשם "חג שמח גברת תאצ'ר"), או שירו של הזמר הבריטי מוריסי "מרגרט על הגיליוטינה" (Margaret on the Guillotine). השנאה העזה של מתנגדיה לתאצ'ר המשיכה גם בעשורים שלאחר כהונתה ואף לאחר מותה, כשעלה למקום הראשון במצעד ההורדות השבועי בבריטניה השיר "Ding Dong The Witch Is Dead" מהסרט הקוסם מארץ עוץ משנת 1939, ומתנגדיה הקיצוניים אף יצאו לרחובות לחגוג ולשרוף דגלים עם תמונותיה.

בשנת 2011 הופק סרט על דמותה וחייה של תאצ'ר בכיכובה של מריל סטריפ – "אשת הברזל".

### הערכת מורשתה הכלכלית

בשנות כהונתה של מרגרט תאצ'ר עברה הכלכלה הבריטית שינוי מבני עמוק, שחלקים נרחבים ממנו אומצו בהמשך גם על ידי ממשלות הלייבור. המדיניות הכלכלית שהובילה כללה הפרטה נרחבת של חברות ממשלתיות, הפחתה משמעותית בשיעורי מס ההכנסה וצמצום הסבסוד הממשלתי למשרות. צעדים אלו לוו בירידה ניכרת ביחס החוב הלאומי לתוצר ובעצירת האינפלציה הגבוהה שאפיינה את שנות ה-70, מה שהוביל לתקופה ממושכת של צמיחה בתוצר הלאומי. מנגד, המבקרים מצביעים על מחיר חברתי וכלכלי כבד שנלווה לרפורמות אלו. בתקופת כהונתה חל גידול משמעותי בפערים הכלכליים, כאשר מדדי אי-השוויון בין העשירונים העליונים לתחתונים רשמו עלייה חדה. בנוסף, המעבר מכלכלה תעשייתית מסורתית לכלכלת שוק חופשי הוביל לעלייה דרמטית בשיעורי האבטלה, שהגיעו לרמות שיא שלא נראו בבריטניה מאז המשבר הכלכלי העולמי של שנות ה-30.

### יחסה לישראל וליהדות

בשנות השלושים סייעה מרגרט תאצ'ר בת ה-12, יחד עם אחותה מיוריאל, להצלתה של אדית מלבאואר, נערה יהודייה מאוסטריה לאחר האנשלוס. השתיים גייסו כספים עבור הערבויות הנדרשות להגעתה לבריטניה, ומלבאואר אף התגוררה תקופה קצרה בבית משפחתן בגרנת'ם. קשר זה נשמר לאורך עשורים, ותאצ'ר ציינה לא פעם כי האירוע עיצב את תפיסת עולמה בנוגע לסכנות שבמשטרים טוטליטריים. במישור הפוליטי, תאצ'ר נחשבה לידידה קרובה של הקהילה היהודית בבריטניה ושל מדינת ישראל. היא ייצגה בפרלמנט את מחוז פינצ'לי בעל הצביון היהודי, נאבקה כנגד אנטישמיות, מינתה מספר שרים יהודים לממשלתה, וגילתה אהדה לערכי העבודה והמשפחה שזיהתה בחברה היהודית.

תאצ'ר ביקרה בישראל במרץ 1976, טרם היבחרה לראשות הממשלה, ופגשה גם את ראש הממשלה לשעבר גולדה מאיר. בשנת 1986 הייתה לראש הממשלה הבריטית הראשונה שביקרה בישראל בזמן הכהונה, והביעה הערכה רבה למנהיגותה של גולדה מאיר. לצד תמיכתה בזכותה של ישראל לביטחון, תאצ'ר נקטה עמדה ביקורתית כלפי מדיניות החוץ הישראלית בנקודות חיכוך שונות. היא התנגדה באופן עקבי למפעל ההתנחלויות, אותו ראתה כמכשול לשלום וכמנוגד לחוק הבינלאומי, ומתחה ביקורת חריפה על ישראל בעקבות מלחמת לבנון הראשונה. גישתה שילבה מחויבות ליחסי ידידות לצד עמידה על עקרונות מדיניים ובינלאומיים.

## עיטורי כבוד עיקריים

* אות מסדר הבירית
* חברת מסדר ההצטיינות
* עמיתת החברה המלכותית
* חברה במועצה המייעצת המכובדת ביותר של המלכה
* מדליית החירות הנשיאותית (ארצות הברית)
* דוקטור לשם כבוד מטעם הטכניון.

## ראו גם

* אשת הברזל (סרט)
* תאצ'ריזם

## לקריאה נוספת

* רובין האריס , **אשת הברזל – סיפור חייה של מרגרט תאצ'ר**, תרגום: ישי פלג, הוצאת סלע מאיר, 2020

## קישורים חיצוניים

* אתר האינטרנט הרשמי של מרגרט תאצ'ר (באנגלית)
* מרגרט תאצ'ר, באתר אנציקלופדיה בריטניקה (באנגלית)
* אבנר שביט ועינב שיף‏, "אשת הברזל": מרגרט תאצ'ר בתרבות - ממוריסי ועד "ללכת עד הסוף", באתר וואלה, 29 בינואר 2012
* מנהיגה נערצת ואויבת הציבור: תחנות בחיי אשת הברזל, באתר וואלה, 8 באפריל 2013
* מרגרט על הגיליוטינה: עולם התרבות נגד תאצ'ר, באתר ynet, 8 באפריל 2013
* אשר שכטר, המורשת של מרגרט תאצ'ר תיזכר תמיד - לטוב ולרע, באתר TheMarker‏, 12 באפריל 2013
* גיבור תרבות: פודקאסט שמוקדש למרגרט תאצ'ר, בהגשת ד"ר דן ערב, ד"ר דוד גורביץ' ויונתן גת
* Flare and fury: How artists lambasted Margaret Thatcher, ‏CNN, ‏9 באפריל 2013
* מדינאית, מנהיגה, חברה: מרגרט תאצ’ר במילותיו של רונלד רייגן, אתר מידה, 15 באפריל 2019
* גדי להב, הוד קשיחותה - על מרגרט תאצ'ר ב'הכתר', מגזין ליברל, 11 בינואר 2021
* מרגרט תאצ'ר, באתר "Find a Grave" (באנגלית)
* מרגרט תאצ'ר (1925-2013), דף שער בספרייה הלאומית
* אוריה בר-מאיר, אשת הברזל - עשור למותה של מרגרט ת'אצ'ר, יס מיניסטר, 8 באפריל 2023
* פיטר ווינר, כך הצילה אשת הברזל את בריטניה, אתר מידה וקומנטרי, 8 באפריל 2023
* שרון כידון ועמי דרור, פרק בפודקאסט "סוד המנהיגות", 15 בינואר 2026

* מרגרט תאצ'ר, ברשת החברתית Goodreads
* מרגרט תאצ'ר, במסד הנתונים הקולנועיים IMDb (באנגלית)
* מרגרט תאצ'ר, באתר MusicBrainz (באנגלית)
* מרגרט תאצ'ר, באתר Discogs (באנגלית)

## הערות שוליים